Għaliex qed tippubblikaw Komunikazzjoni dwar l-Unjoni tas-Swieq Kapitali? L-Unjoni tas-Swieq Kapitali (CMU) hija prijorità ewlenija għall-Unjoni Ewropea u huwa imperattiv li l-partijiet konċernati kollha jagħtuha l-attenzjoni politika li jistħoqqilha. Il-Komunikazzjoni tal-lum tqis il-progress li sar fit-tlestija tal-elementi li jibnu s-CMU, inkluż f'dak li għandu x'jaqsam mas-sostenibbiltà finanzjarja. Titlob sforzi sostnuti biex din l-aġenda titlesta fil-ħin u tenfasizza r-rwol ewlieni tal-Unjoni tas-Swieq Kapitali fil-bini ta' swieq kapitali profondi u likwidi, tal-approfondiment tal-Unjoni Ekonomika u Monetarja tal-Ewropa u ssaħħaħ ir-rwol tal-ewro. Intlaħaq qbil dwar ħafna mill-proposti oriġinali tal-Kummissjoni li jikkontribwixxu għas-CMU. Bl-elezzjonijiet tal-Parlament Ewropew f'Mejju 2019 fil-qrib, il-Kummissjoni tenfasizza l-ħtieġa li l-Parlament Ewropew u l-Kunsill jaċċelleraw il-ħidma fuq il-proposti pendenti. Hemm bżonn ta' ambizzjoni politika u azzjoni urġenti biex jiġi żgurat li l-proposti kollha jitlestew sa tmiem iċ-ċiklu leġiżlattiv. Il-Kummissjoni tinsab lesta tagħti l-appoġġ sħiħ tagħha lill-Parlament Ewropew u lill-Kunsill biex ilestu l-ħidma fuq l-elementi ewlenin tas-CMU. X'inhi s-CMU? L-Unjoni tas-Swieq Kapitali hija waħda mill-prijoritajiet tal-Kummissjoni Juncker biex jinbnew swieq kapitali profondi u likwidi, tissaħħaħ l-ekonomija tal-Ewropa u tiġi promossa sistema finanzjarja aktar integrata u stabbli. Filwaqt li jkunu ta' benefiċċju għall-Istati Membri kollha tal-UE, swieq kapitali żviluppati u integrati bis-sħiħ jgħinu biex jissaħħu u jkunu ta' appoġġ għall-Unjoni Ekonomika u Monetarja u għar-rwol internazzjonali tal-ewro. Is-CMU ssaħħaħ il-kondiviżjoni tar-riskju privat u tgħin biex ittaffi l-iskossi ekonomiċi fiż-żona tal-ewro u lil hinn minnha, billi tippermetti lill-investituri u lill-kumpaniji, minn pajjiż li jkun qiegħed jesperjenza tnaqqis fir-ritmu ekonomiku, aċċess għal investiment u finanzjament f'pajjiżi mhux affettwati. Unjoni tas-Swieq Kapitali ta' suċċess hija meħtieġa wkoll biex jiġu żviluppati s-swieq kapitali lokali u biex jitjieb l-aċċess għall-finanzi għan-negozji.Sabiex jaħsdu l-benefiċċji kollha tas-Suq Uniku, in-negozji u l-investituri jenħtieġ li jkollhom opportunitajiet ġodda biex jespandu fl-Unjoni kollha, jinvestu fl-innovazzjoni u jikkompetu globalment. Is-CMU għandha l-għan li timmobilizza u timmira l-kapital lejn in-negozji kollha fl-UE, partikolarment l-intrapriżi żgħar u medji (SMEs) li għandhom bżonn ta' riżorsi biex jespandu u jagħmlu suċċess. Is-CMU se tippermetti lill-kumpaniji jfittxu aktar finanzjament minn madwar l-UE, pereżempju billi jelenkaw lilhom infushom f'boroż fi Stati Membri oħra. Dan se jippermetti lill-fornituri tas-servizzi finanzjarji jespandu billi joffru s-servizzi tagħhom fi Stati Membri differenti. U se joffri aktar għażla lill-konsumaturi billi jippermettilhom jixtru prodotti ta' investiment irħas u aħjar. Barra minn hekk, anke minħabba t-tluq imminenti tal-akbar ċentru finanzjarju tal-UE mis-Suq Uniku hemm bżonn li s-swieq kapitali tal-Unjoni jiġu approfonditi u msaħħa. Swieq kapitali b'saħħithom u likwidi huma wkoll kruċjali biex jissaħħaħ ir-rwol ta' mexxej tal-Unjoni billi jiffinanzjaw it-tranżizzjoni meħtieġa lejn ekonomija newtrali fejn jidħol il-karbonju, aktar effiċjenti fl-użu tar-riżorsi u ċirkolari. F'dan il-kuntest, is-CMU se tgħin biex il-flussi tal-kapital pubbliku u privat jiġu riorjentati lejn investimenti aktar sostenibbli. X'inhuma l-objettivi ewlenin tas-CMU? Is-CMU se tikkumplimenta t-tradizzjoni qawwija tal-Ewropa ta' finanzjament bankarju, u se tgħin biex: Il-Kummissjoni diġà ppreżentat il-proposti kollha mħabbra fil-Pjan ta' Azzjoni tas-CMU ta' Settembru 2015 kif ukoll fir-Rieżami ta' Nofs it-Terminu ta' Ġunju 2017. Hija tibqa' impenjata bis-sħiħ li tpoġġi l-elementi kollha tas-CMU fis-seħħ sa nofs l-2019. Fejn waslet l-implimentazzjoni tal-proposti leġiżlattivi tal-Pjan ta' Azzjoni tas-CMU? Il-programm propost mill-Kummissjoni jinkludi 13-il proposta leġiżlattiva li jirrappreżentaw il-pedamenti ewlenin tal-Unjoni tas-Swieq Kapitali. Barra minn hekk, il-Kummissjoni pproponiet tliet proposti leġiżlattivi biex is-settur finanzjarju tal-Unjoni jkun jista' jwassal għal ekonomija aktar ekoloġika u aktar nadifa. Il-Kummissjoni pproponiet ukoll għadd ta' miżuri mhux leġiżlattivi biex issaħħaħ is-swieq kapitali tal-Unjoni u tagħmilhom aktar reżiljenti. Diġà ntlaħaq ftehim dwar 10 mit-13-il proposta leġiżlattiva tas-CMU ppreżentati mill-Kummissjoni, bi tlett proposti minnhom diġà adottati għal kollox: Barra minn hekk intlaħaq ftehim fuq tnejn mit-tlett proposti dwar il-finanzi sostenibbli li ressqet il-Kummissjoni: Liema proposti leġiżlattivi għad iridu jiġu miftiehma? Skont l-aġenda tas-CMU, il-Kummissjoni ressqet il-proposti leġiżlattivi li ġejjin li għadhom qed jiġu diskussi mill-Parlament Ewropew u mill-Kunsill: Niksbu l-akbar benefiċċju possibbli mis-Suq Uniku permezz ta' prodotti u servizzi ġodda madwar l-Unjoni kollha Stat attwali: Pożizzjoni tal-Parlament Ewropew adottata, pożizzjoni tal-Kunsill għadha pendenti. Regoli aktar sempliċi, aktar ċari u aktar proporzjonati għall-atturi finanzjarji Stat attwali: Pożizzjoni tal-Parlament Ewropew adottata, pożizzjoni tal-Kunsill għadha pendenti. Superviżjoni aktar effiċjenti tas-swieq kapitali Stat attwali: Il-Parlament Ewropew u l-Kunsill adottaw il-pożizzjonijiet tagħhom, it-trilogi għadhom għaddejjin. Il-Finanzjament tat-Tkabbir Sostenibbli Stat attwali: Pożizzjonijiet tal-Parlament Ewropew u tal-Kunsill għadhom pendenti.